钦定古今图书集成/明伦汇编/官常典/第667卷 > 陆慧晓
## 钦定古今图书集成/明伦汇编/官常典/第667卷 > 陆慧晓

按《南齐书》本传：“慧晓，字叔明，吴郡吴人也。清介正立，
不杂交游。会稽内史同郡张畅见慧晓童幼，便嘉异
之。张绪称之曰：‘江东裴乐也。初应州郡辟，举秀才，卫
尉史，历诸府行参军。以母老还家，侍养十馀年不仕。
太祖辅政，除为尚书殿中郎。邻族来相贺，慧晓举酒
曰：‘陆慧晓年逾三十，妇父领选，始作尚书郎。卿等乃
复以为庆邪’’？”太祖表禁奢侈，慧晓撰答诏草，为太祖
所赏，引为太傅东阁祭酒。建元初，仍迁太子洗马。武
陵王晔守会稽，上为精选僚吏，以慧晓为征卤功曹，
与府参军沛国刘琎同从述职。行至吴，琎谓人曰：“吾
闻张融与陆慧晓并宅，其间有水，此水必有异味。”遂
往，酌而饮之。庐江何点荐慧晓于豫章王嶷，补司空
掾，加以恩礼。转长沙王镇军谘议参军。安陆侯缅为
吴郡，复礼异慧晓，慧晓求补缅府谘议参军，迁始兴
王前将军安西谘议，领冠军录事参军，转司徒从事
中郎，迁右长史。时陈郡谢朏为左长史，府公竟陵王
子良谓王融曰：“我府二上佐，求之前世，谁可为比？”融
曰：“两贤同时，便是未”有前例。子良于西邸抄书，令慧
晓参知其事。寻迁西阳王征卤、巴陵王后军、临汝公
辅国三府长史，行府州事。复为西阳王左军长史，领
会稽郡丞，行郡事。隆昌元年，徙为晋熙王冠军长史，
江夏内史，行郢州事。慧晓历辅五政，治身清肃，僚佐
以下造诣，趣起送之。或谓慧晓曰：“长史贵重，不宜妄
自谦屈。”答曰：“我性恶人无礼，不容不以礼处人。”未尝
卿士大夫，或问其故，慧晓曰：“贵人不可卿，而贱者可
卿。人生何容立轻重于怀抱！”终身常呼人位。建武初，
除西中郎长史行事，内史如故。俄征黄门郎，未拜，迁
吏部郎。尚书令王晏选门生补内外要局，慧晓为用
数人而止。晏恨之，送女妓一人，欲与申好，慧晓不纳。
吏曹都令史。历政以来，谘执选事，慧晓任己独行，未
尝与语。帝遣左右单景儁以事诮问，慧晓谓景儁曰：
“六十之年，不复能谘都令史为吏部郎也。上若谓身
不堪，便当拂衣而退。”帝甚惮之。后欲用为侍中，以形
短小乃止。出为辅国将军、晋安王镇北司马、征北长
史、东海太守，行府州事。入为五兵尚书，行扬州事。崔
惠景事平，领右军将军，出监南徐州。少时，仍迁持节、
督南兖兖徐青冀五州军事、辅国将军、南兖州刺史。
至镇，俄尔以疾归。卒，年六十二，赠太常。